CELEX: 32014R0388
Language: hr
Date: 2014-04-10 00:00:00
Title: Provedbena uredba Komisije (EU) br. 388/2014 оd 10. travnja 2014. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi

16.4.2014   
            
            
               HR
            
            
               Službeni list Europske unije
            
            
               L 113/17
            
         PROVEDBENA UREDBA KOMISIJE (EU) br. 388/2014
   оd 10. travnja 2014.
   o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Uredbom (EEZ) br. 2658/87 uvedena je nomenklatura roba koja se u daljnjem tekstu naziva „kombiniranom nomenklaturom”, a navodi se u Prilogu I. toj Uredbi.
            
         
               (2)
            
            
               Razvrstavanje zamrznutih ili soljenih fileta bakalara (Gadus morhua, Gadus ogac, Gadus macrocephalus) u podbrojeve 0304 71 10 i 0304 71 90 (zamrznuti fileti) ili u podbrojeve 0305 32 11 i 0305 32 19 (soljeni fileti) u velikoj mjeri ovisi o udjelu soli u proizvodu.
            
         
               (3)
            
            
               Soljeni bakalar, naziva se i „slani bakalar”, jest tradicionalan proizvod s ukupnim masenim udjelom soli od najmanje 12 % koji je pogodan za prehranu ljudi bez daljnje industrijske obrade. U tom slučaju sol mora prodrijeti u riblje meso i osigurati mu dug rok valjanosti.
            
         
               (4)
            
            
               Lagano soljeni fileti bakalara (obično s ukupnim masenim udjelom soli od oko 2 %, ali uvijek manje od 12 %) imaju različite objektivne značajke jer njihovo stvarno konzerviranje i trajnost u biti ovise o dodatnim vanjskim postupcima, kao što je zamrzavanje.
            
         
               (5)
            
            
               U cilju dosljedne primjene kombinirane nomenklature, razvrstavanje zamrznutih i soljenih fileta bakalara u podbrojeve 0304 71 10 i 0304 71 90 ili podbrojeve 0305 32 11 i 0305 32 19 trebalo bi stoga ovisiti o postupku kojim se osigurava stvarno konzerviranje proizvoda. To je u skladu sa sudskom praksom Suda koji se istim mjerilom služi za razvrstavanje lagano sušenog i lagano dimljenog mesa (2).
            
         
               (6)
            
            
               Lagano soljeni bakalar treba stoga razvrstati u podbrojeve 0304 71 10 i 0304 71 90 jer je zamrzavanje potrebno kako bi se spriječilo propadanje proizvoda. Ako se, suprotno tomu, za konzerviranje upotrebljava sol, filete bakalara treba razvrstati u podbrojeve 0305 32 11 i 0305 32 19.
            
         
               (7)
            
            
               Stoga je u poglavlje 3. drugog dijela kombinirane nomenklature potrebno unijeti napomenu kako bi se osiguralo jedinstveno tumačenje u cijeloj Uniji.
            
         
               (8)
            
            
               Prilog I. Uredbi (EEZ) br. 2658/87 stoga treba na odgovarajući način izmijeniti.
            
         
               (9)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   U poglavlje 3. drugog dijela kombinirane nomenklature iz Priloga I. Uredbi (EEZ) br. 2658/87 unosi se sljedeća dodatna napomena 1.:
   
      
                  „1.
               
               
                  Za potrebe podbrojeva 0305 32 11 i 0305 32 19 fileti bakalara (Gadus morhua, Gadus ogac, Gadus macrocephalus) s ukupnim masenim udjelom soli od najmanje 12 % koji su pogodni za prehranu ljudi bez daljnje industrijske prerade smatraju se soljenom ribom.
                  Međutim, zamrznuti fileti bakalara s ukupnim masenim udjelom soli do 12 % razvrstavaju se u podbrojeve 0304 71 10 i 0304 71 90 jer njihovo stvarno konzerviranje i trajnost u biti ovise o zamrzavanju.”
               
            
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. travnja 2014.
      
         
            Za Komisiju,
         
         
            u ime predsjednika,
         
         Algirdas ŠEMETA
         
            Član Komisije
         
      
   
   
      (1)  SL L 256, 7.9.1987., str. 1.
   
   
      (2)  Presuda od 31. svibnja 1979. u predmetu 183/78, Galster protiv Hauptzollamt Hamburg-Jonas (ECR 1979., str. 2003.).